সরকারি কর্মীদের কাছে কাজের হিসেব চাইলেন ইলন মাস্ক, নাহলেই ছাঁটাই!

ওয়েব ডেস্ক: ইলন মাস্কের (Elon Musk) সিদ্ধান্তে বড়সড় বিপাকে পড়তে চলেছেন আমেরিকার সরকারি কর্মচারীরা (Government Employees)। চাকরি থাকবে তো? এই আশঙ্কায় এখন উদ্বিগ্ন তাঁরা। কারণ, সম্প্রতি আমেরিকার (USA) সব সরকারি কর্মচারীদের কাছে একটি ইমেল (E-mail) গিয়েছে, যা পাঠানো হয়েছে ইলন মাস্কের দফতর থেকে। সেই ইমেলে তাঁদের প্রত্যেককে কাজের হিসেব জমা দেওয়ার কথা বলে হয়েছে। কেন এই ইমেল এল? এই নিয়ে সংশয় তৈরি হয়েছে মার্কিন কর্মীদের মধ্যে।

সূত্রের খবর, শনিবার মার্কিন যুক্তরাষ্ট্রের সমস্ত সরকারি কর্মচারীদের কাছে একটি ইমেল পাঠিয়ে তাঁদের কাছে বিগত এক সপ্তাহের কাজের হিসেব চাওয়া হয়েছে। অর্থাৎ, গত এক সপ্তাহে তাঁরা কী কী কাজ করেছেন, তার একটা রিপোর্ট (Work Report) বানিয়ে জমা দেওয়ার কথা বলেছে। শুধু তাই নয়, এর জন্য ‘ডেডলাইন’ও বেঁধে দিয়েছে মার্কিন প্রশাসন। ৪৮ ঘন্টার মধ্যে রিপোর্ট জমা দেওয়ার নির্দেশ দেওয়া হয়েছে আমেরিকার সরকারি কর্মচারীদের।

আরও পড়ুন: “খতিয়ে দেখা দরকার…,” মার্কিন অনুদান প্রসঙ্গে মন্তব্য জয়শঙ্করের

এখন কোনও কর্মী রিপোর্ট জমা দিতে না পারলে তাঁর সঙ্গে কী হবে, তা অবশ্য ব্যাখ্যা করা হয়নি ওই ইমেলে। তবে এই বিষয়ে জানিয়ে সম্প্রতি সামাজিক মাধ্যমে একটি পোস্ট করেছেন ইলন মাস্ক। সেখানে তিনি জানিয়েছে, কোনও কর্মী নির্দিষ্ট সময়ের মধ্যে এই রিপোর্ট জমা দিতে না পারলে সেটিকে তাঁর ইস্তফার সিদ্ধান্ত হিসেবে দেখা হবে।

অর্থাৎ, এসব থেকে একটা বিষয় পরিষ্কার, এবার সরকারি কর্মী ছাঁটাইয়ের পথে হাঁটতে চলেছে ট্রাম্প প্রশাসন। যদিও ট্রাম্প আগেই জানিয়েছিলেন যে, আমেরিকার সার্বিক উন্নতির লক্ষ্যে ইলন মাস্ককে আরও বেশি কঠোর হতে হবে। মাস্ক সেই পথেই হাঁটলেন। কিন্তু আমেরিকার সরকারি কর্মীদের মধ্যে সরকারের এই সিদ্ধান্তের প্রভাব কেমন পড়বে, তা নিয়ে একটা ধোঁয়াশা রয়েই গিয়েছে।