সরকারি কর্মীদের ফেসবুক, ইনস্টাগ্রামে নিষেধাজ্ঞা! নির্দেশ সরকারের

ওয়েব ডেস্ক: সরকারি কর্মীদের (Government Employees) সোশ্যাল মিডিয়া (Social Media) ব্যবহারের ক্ষেত্রে বেশ কিছু নিয়ম চালু করল সরকার। ফেসবুক, ইনস্টাগ্রামে লাইক, কমেন্ট, শেয়ার ও পোস্টের ক্ষেত্রে জারি হল বেশ কিছু নিষেধাজ্ঞাও। অর্থাৎ, এবার থেকে সোশ্যাল মিডিয়ায় যা কিছু পোস্ট করতে পারবেন না তাঁরা, যাঁরা কোনও সরকারি দফতরের উচ্চ বা নিম্ন স্তরে কর্মচারী হিসেবে কাজ করছেন।

আর এইসব নিয়ম ও নিষেধাজ্ঞা না মানলে হতে পারে আইনি পদক্ষেপও। তবে পশ্চিমবঙ্গে নয়, সোশ্যাল মিডিয়ায় সরকারি কর্মীদের আচরণ ও দায়িত্ববোধ স্পষ্ট করতে নতুন এই নির্দেশিকা জারি করেছে বিহার সরকার (Bihar State Government)। এখন একনজরে দেখে নিন নীতীশ সরকারের এই নিয়মাবলী সম্পর্কে।

আরও পড়ুন: এবার RTI আইনেও কোপ! বহু তথ্য ‘গোপন’ রাখতে চাইছে মোদি সরকার

কোনও সরকারি কর্মী সোশ্যাল মিডিয়ায় অ্যাকাউন্ট খুলতে চাইলে আগে সংশ্লিষ্ট কর্তৃপক্ষের অনুমতি নিতে হবে।

বেনামি বা ভুয়ো অ্যাকাউন্ট চালানো সম্পূর্ণভাবে নিষিদ্ধ।

ব্যক্তিগত মতামত বা পোস্ট করার ক্ষেত্রে কর্মীরা তাঁদের সরকারি পদবি, সরকারি লোগো কিংবা কোনও সরকারি প্রতীক ব্যবহার করতে পারবেন না।

সোশ্যাল মিডিয়া অ্যাকাউন্ট খুলতে সরকারি ই-মেল আইডি ও ফোন নম্বর ব্যবহার করা যাবে না।

কোনও রকম অশালীন, অপমানজনক, উসকানিমূলক বা সামাজিক সম্প্রীতি বিঘ্নিতকারী কন্টেন্ট পোস্ট বা শেয়ার করা সম্পূর্ণভাবে নিষিদ্ধ।

জাতি, ধর্ম, সম্প্রদায় বা কোনও ব্যক্তি বিশেষকে লক্ষ্য করে কটূক্তিমূলক মন্তব্য করা যাবে না।

সরকারি বৈঠক, সরকারি অনুষ্ঠান বা দফতরের ভেতরের ছবি ও ভিডিও সেগুলি সোশ্যাল মিডিয়ায় পোস্ট করা নিষিদ্ধ।

সোশ্যাল মিডিয়ায় সরকারি নীতি, সিদ্ধান্ত বা ঊর্ধ্বতন আধিকারিকদের প্রকাশ্যে সমালোচনা থেকে বিরত থাকতে হবে।

যৌন হেনস্থার শিকার কোনও ব্যক্তির পরিচয় প্রকাশ বা কারও ব্যক্তিগত ও সংবেদনশীল তথ্য শেয়ার করলে শাস্তিমূলক ব্যবস্থা নেওয়া হবে।